**Resolusjon angående etablering av solcelleparker i** **skogsområder**

NJFF Vestfold er sterkt imot at solcelleparker skal etableres i skogsområder. Et mangfold av plante- og dyrearter lever i skogsområder, og ved å bygge ned skog for å installere solcelleparker så ødelegges leveområdene til mange arter. Skog spiller en viktig rolle i å absorbere karbondioksid fra atmosfæren og lagre det som organisk materiale. Ved å fjerne skog for å erstatte denne med solcelleparker reduseres mulighetene for karbonlagring.

Skog er meget viktig  og grunnlaget for en stor del av friluftslivet, sanking og rekreasjon, og vi ønsker å bevare mest mulig av den skogen som vi har igjen. Det er allerede et stort press på skogsområder med tanke på bygging av boliger, hytter og industri, og ytterligere nedbygging for å gi plass til solcelleparker vil gi store negative konsekvenser.

NJFF Vestfold vil jobbe for at det ikke tillates å bygge ut solkraft i områder med stor verdi for rekreasjon og friluftsliv. Vi skal i tillegg arbeide for å påvirke myndighetene slik at hensynet til naturgrunnlaget og jakt, fiske og annet friluftsliv blir ivaretatt ved all utbygging av fornybar kraft.

Vi mener at bakkeanlegg for solkraft må legges til «grå arealer» (allerede regulerte arealer) og det må velges løsninger som både ivaretar klimautfordringene samtidig som de bidrar til å stanse naturtapet. Det må velges løsninger som sikrer fornybar kraft uten at det medfører særlige inngrep i natur. Eksempelvis oppgradering av eldre vannkraftutbygginger, solkraftanlegg på grå arealer og i tilknytning til allerede etablerte industrielle områder, solkraft på bygninger og betydelig mer fokus på energiøkonomisering. Det gir ingen mening i å ødelegge naturen for å bygge solcelleparker så lenge det finnes andre mer velegnede områder som kan benyttes.